**Στερεότυπα**

Ως στερεότυπο χαρακτηρίζεται ο συμβολικός χαρακτηρισμός που αποδίδεται στα μέλη ομάδας ανθρώπων (εθνικής, κοινωνικής κ.λπ.) και βασίζεται σε γενικεύσεις (ενδεχομένως αυθαίρετες), π.χ. ότι οι Γερμανοί είναι πειθαρχικοί, οι Σκοτσέζοι τσιγκούνηδες κ.ά.

Τα στερεότυπα με την ευρύτερη έννοια αποτελούν αντιλήψεις και παγιωμένες απόψεις που έχουν διαμορφωθεί με την πάροδο των χρόνων -όχι κατ’ ανάγκη μέσω προσεκτικής παρατήρησης και ουσιαστικού προβληματισμού-, τα οποία περνούν από γενιά σε γενιά περιβεβλημένα με την αξία της αυθεντίας που τους προσδίδει η διαχρονική τους παρουσία στη συλλογική σκέψη.

Η πραγματική τους ισχύ αντλείται από το γεγονός ότι επαναλαμβάνονται επίμονα από μεγάλο μέρος του πληθυσμού και πως έρχονται σ’ επαφή με αυτά οι νέοι από την παιδική τους ήδη ηλικία, όταν δηλαδή δεν έχουν την αναγκαία κριτική ικανότητα προκειμένου να θέσουν υπό έλεγχο την αλήθεια και την εγκυρότητά τους.

Τα στερεότυπα, λόγω της γενίκευσης που παρουσιάζουν στην προσέγγιση της πραγματικότητας, εξυπηρετούν την τάση του ανθρώπινου εγκεφάλου να κατηγοριοποιεί τις πληροφορίες που λαμβάνει και να διαμορφώνει τυποποιημένα σχήματα διαχείρισης της καθημερινότητας. Ωστόσο, ακριβώς επειδή τα στερεότυπα περνούν στη σκέψη των ανθρώπων από πολύ μικρή ηλικία, λαμβάνουν τη μορφή προκαταλήψεων που πολύ δύσκολα μπορούν να αναθεωρηθούν και να απορριφθούν στη συνέχεια.

**Τα είδη των στερεοτύπων**

Τα στερεότυπα καλύπτουν ένα ευρύ φάσμα κοινωνικών και πολιτιστικών θεμάτων, καθώς τα περισσότερα ζητήματα της κοινωνικής πραγματικότητας επανέρχονται κατά τρόπο διαχρονικό, με αποτέλεσμα να έχουν τεθεί υπό την απλουστευτική εκείνη εκλογίκευση που δημιουργεί τις ανάλογες στερεοτυπικές προσεγγίσεις.

 Ειδικότερα:

- Στερεότυπα σε σχέση με τα **δύο φύλα**. Ο ρόλος, αλλά και το κοινωνικώς αναμενόμενο από το κάθε φύλο συνιστούν βασικά αντικείμενα στερεοτυπικών συλλογισμών. Θέματα που καλύπτουν από το χρώμα των ρούχων που αναλογούν στα νεογέννητα ανάλογα με το φύλο τους, μέχρι τα ενδιαφέροντα, τις επαγγελματικές επιλογές και τη συμπεριφορά των ενήλικων γυναικών και ανδρών, αποτελούν ζητήματα που καθορίζονται και διαμορφώνονται μέσω των στερεοτύπων. Το κάθε κορίτσι από τη στιγμή της γέννησής του, μέχρι πέρα ως την ενηλικίωσή του, θα βρίσκεται υπό ένα διαρκή βομβαρδισμό πληροφοριών, υποδείξεων και απαιτήσεων σε σχέση με το τι είναι αναμενόμενο, τι είναι «φυσιολογικό» και τι είναι αποδεκτό για μια γυναίκα. Το ίδιο ακριβώς συμβαίνει και με κάθε αγόρι. Πρόκειται για μια σταθερά επαναλαμβανόμενη διαδικασία, που καταλήγει να περάσει σε κάθε νέα γενιά πολύ συγκεκριμένες αντιλήψεις για τον ειδικότερο προορισμό του κάθε φύλου, αφήνοντας ελάχιστα περιθώρια για παρεκκλίσεις.

- Στερεότυπα σε σχέση με **τα επαγγέλματα**. Το παραδοσιακό κύρος ορισμένων επαγγελμάτων διατηρείται -συχνά αλώβητο- παρά τις συνεχείς εξελίξεις και αλλαγές στον εργασιακό χάρτη, λόγω της αδιάπτωτης στερεοτυπικής επανάληψης αξιολογικών χαρακτηρισμών σε σχέση με τις διάφορες επαγγελματικές επιλογές. Έτσι, ένα χειρωνακτικό επάγγελμα, έστω κι αν αποφέρει σημαντικότερα οικονομικά οφέλη, συνεχίζει να θεωρείται υποδεέστερο από ένα επάγγελμα πνευματικής υφής, όπως είναι αυτό του γιατρού ή του δικηγόρου, μόνο και μόνο γιατί παραμένει σε ισχύ η στερεοτυπική αντίληψη πως εκείνος που καταβάλλει πνευματικό μόχθο είναι άνθρωπος των γραμμάτων, με σπουδές και πνευματική καλλιέργεια, και άρα του αναλογεί υψηλότερη κοινωνική αναγνώριση σε σχέση με εκείνον που καταβάλλει σωματικό μόχθο.

- Στερεότυπα σε σχέση με τις **κοινωνικές τάξεις**. Με τρόπο στερεοτυπικό διαμορφώνονται και οι αντιλήψεις των πολιτών σε σχέση με το διαχωρισμό των πολιτών σε κοινωνικές τάξεις, καθώς και σε σχέση με τα χαρακτηριστικά, τις ποιότητες και τις ιδιότητες που αντιστοιχούν στους ανθρώπους ανάλογα με την τάξη που εντάσσονται.

- Στερεότυπα σε σχέση με τα **άλλα έθνη**. Με βάση τις συγκεχυμένες κάποτε πληροφορίες που υπάρχουν για τις διάφορες εθνότητες διαμορφώνονται στερεοτυπικές απόψεις για τον ιδιαίτερο χαρακτήρα και τη συμπεριφορά τους. Ενώ, εκ των προτέρων αρνητικές τείνουν να είναι οι απόψεις των πολιτών για τους ανθρώπους άλλων εθνοτήτων που μεταναστεύουν στη χώρα, εφόσον γίνονται αντιληπτοί ως οικονομική επιβάρυνση.

- Στερεότυπα σε σχέση με την **ηλικία.** Ακόμη και επιμέρους ζητήματα, όπως το ποια είναι η αναμενόμενη συμπεριφορά, ιδεολογική τοποθέτηση και εξωτερική εμφάνιση των ανθρώπων ανάλογα με την ηλικία τους, αποτελούν συχνά αντικείμενο στερεοτυπικής προσέγγισης. (συνδυασμός στερεοτυπικών αντιλήψεων σχετικά με φύλο και ηλικία, φύλο και επάγγελμα)

**Τα αίτια επικράτησης των στερεοτυπικών αντιλήψεων**

Τα στερεότυπα αποτελούν **γενικευτικές και απλουστευτικές προσεγγίσεις** ζητημάτων της κοινωνικής πραγματικότητας, καθώς και απόπειρες εκλογίκευσης ή μοιρολατρικής αποδοχής διαχρονικών κοινωνικών προβλημάτων. Ο απλουστευτικός τους χαρακτήρας τα καθιστά εύληπτα, ευλογοφανή και άρα εύκολα στην πρόσληψη από τους ανθρώπους, ιδίως νεαρής και παιδικής ηλικίας, που έχουν την ανάγκη να λάβουν γρήγορες απαντήσεις σε πλήθος ερωτημάτων, αλλά και να διαχειριστούν σε σύντομο χρονικό διάστημα πάρα πολλές πληροφορίες σε σχέση με τον κόσμο γύρω τους.

Έτσι, στους λόγους ευρείας διάδοσης και επικράτησης των στερεοτύπων καταγράφουμε, μεταξύ άλλων τους εξής:

- Η αδυναμία των ανθρώπων να κρίνουν τα έτοιμα αυτά νοητικά σχήματα. Το γεγονός ότι οι άνθρωποι εκτίθενται στις στερεότυπες απόψεις από πολύ μικρή ηλικία, δεν τους δίνει την ευκαιρία να τις αντιμετωπίσουν με κριτικό τρόπο, εφόσον τους λείπουν οι αναγκαίες γνώσεις και η απαραίτητη κριτική ικανότητα, με αποτέλεσμα να τις αποδέχονται και να τις υιοθετούν ως έχουν, χωρίς περαιτέρω αξιολόγηση.

- Η απροθυμία των ανθρώπων να αξιολογήσουν τα έτοιμα νοητικά σχήματα. Το πλήθος των τομέων της κοινωνικής πραγματικότητας που καλύπτουν τα στερεότυπα σε συνδυασμό με την τάση των ανθρώπων να αποφεύγουν τις κοπιώδεις εσωτερικές διεργασίες, όπως είναι η επαναξιολόγηση όλου του συστήματος αξιών και πεποιθήσεων που έχουν διαμορφώσει ήδη από την παιδική ηλικία, επιτρέπει τη διατήρηση, και άρα τη διαιώνιση, στερεοτυπικών απόψεων. Όπως είναι λογικό, ο μόνος τρόπος για να απορρίψει κάποιος τις στερεοτυπικές του αντιλήψεις είναι να διατρέξει το σύνολο των απόψεών του προκειμένου να διαπιστώσει ποιες από αυτές είναι έτοιμα νοητικά σχήματα που τα μεταφέρει αυτούσια από τα παιδικά και εφηβικά του χρόνια.

- Τα στερεότυπα εμφανίζονται συχνά ως αδιαμφισβήτητες αλήθειες. Η εκπληκτική διάδοση των στερεοτυπικών απόψεων σε μια κοινωνία έχει ως αποτέλεσμα να τις συναντά και να τις ακούει ένα άτομο από πάρα πολλούς ανθρώπους και σε διάφορες πτυχές της καθημερινότητάς του, με αποτέλεσμα να τις εκλαμβάνει από ένα σημείο και μετά ως αυταπόδεικτες αλήθειες που δεν χρήζουν κριτικής εξέτασης. Ας λάβουμε υπόψη μας, άλλωστε, πως πολλά από αυτά τα στερεότυπα μπορεί να τα ακούσει ένα παιδί να επαναλαμβάνονται στο σχολείο από τους δασκάλους και τους καθηγητές κι έπειτα να τα συναντήσει εκ νέου στα μέσα μαζικής ενημέρωσης, ώστε να του είναι δύσκολο να αντιληφθεί πως πρόκειται για γενικεύσεις που δεν έχουν σε καμία περίπτωση καθολική ισχύ και αξία.

- Τα στερεότυπα αποτελούν έναν οδηγό κοινωνικής επιβίωσης. Πολλές φορές ακόμη κι αν ένα άτομο έχει αντιληφθεί πως κάποιες απόψεις ή κάποιες κοινωνικώς αναμενόμενες συμπεριφορές αποτελούν παρωχημένα στερεότυπα, διστάζει να τα παραγνωρίσει διότι θεωρεί πως θα προκαλέσει αρνητικές εις βάρος του εντυπώσεις. Λόγω, δηλαδή, της μεγάλης διάδοσης των στερεοτυπικών αντιλήψεων είναι σε ορισμένες περιπτώσεις δύσκολο για ένα άτομο να τις αγνοήσει και να δράσει διαφορετικά από αυτές∙ ιδίως όταν το άτομο θέλει να γίνει αποδεκτό από το κοινωνικό σύνολο.

ΣΧΕΔΙΑΓΡΑΜΜΑ ΓΙΑ ΤΟ ΘΕΜΑ **ΣΤΕΡΕΟΤΥΠΑ**

 **Ορισμός** : Σταθερές ταξινομημένες αντιλήψεις που συνήθως οφείλονται σε ελλιπή πληροφόρηση σχετικά με τα χαρακτηριστικά τα οποία αποδίδονται σε μέλη μιας ομάδας (π.χ. έθνους, επαγγελματικής τάξης, κατοίκους πόλης-χωριού κ.λπ.). Πρόκειται για εσφαλμένες παγιωμένες αντιλήψεις, αυθαίρετες, που εκφράζουν αρνητικές απόψεις και αναχρονιστικές ιδέες για κάποια σύνολα ανθρώπων με παρεμφερή χαρακτηριστικά. Επομένως τα στερεότυπα συνδέονται άμεσα με το φαινόμενο του ρατσισμού και ιδιαίτερα του κοινωνικού ρατσισμού.

**Χαρακτηριστικά**
 √ Βασίζονται σε προκατασκευασμένες ιδέες και κρίσεις
√ Δεν εμπεριέχουν αναλυτικές αιτιολογήσεις
√ Είναι γενικευτικά σύνολα για ένα λαό ή κοινωνική ομάδα
√ Ενεργοποιούνται χωρίς σκέψη, με τρόπο αυτόματο και μηχανικό

√ Παρεμποδίζουν την λειτουργία της κρίσης
√ Καθορίζουν την αντίδραση και τη συμπεριφορά ενός ατόμου απέναντι στα μέλη ομάδων.

**Αίτια**
√ Η οικογένεια ως πρωταρχικός φορέας αγωγής επηρεάζει και καθορίζει την αδιάπλαστη νεανική σκέψη. Ο ιδεολογικός προσανατολισμός (συνειδητός ή ασυνείδητος) και το σύνολο των αξιών του οικογενειακού περιβάλλοντος προδιαθέτουν θετικά ή αρνητικά το νέο
√ Το χαμηλό μορφωτικό επίπεδο • η άγνοια, η ημιμάθεια, η έλλειψη κριτικής σκέψης , για σφαιρική θέαση των γεγονότων • η μονομερής και επιφανειακή γνώση δε δημιουργεί διάθεση γόνιμης αμφισβήτησης στερεοτυπικών αντιλήψεων • δεν ευνοεί την πρισματική θεώρηση των πραγμάτων • δεν απαλλάσσει από το δογματισμό και την προσκόλληση σε αυθεντίες
 √ Τα μέσα ενημέρωσης αναπαράγουν στερεότυπες αντιλήψεις • προπαγάνδιση ανάλογων ιδεών και προκαταλήψεων για πρόσωπα, ομάδες ατόμων, ιδεολογίες • καλλιέργεια εθνικιστικού πνεύματος (όχι εθνικιστικού/πατριωτικού) • προβολή αρνητικών προτύπων στα οποία υπολανθάνουν στερεότυπες αντιλήψεις.
√ Τα θρησκευτικά δόγματα καλλιεργούν ένα γενικότερο τρόπο άκριτης αποδοχής των γεγονότων και των καταστάσεων.

√ Οι πολιτικές ελίτ (κόμματα και κομματικοί μηχανισμοί) έχουν άμεσο συμφέρον από τις διακρίσεις και το διαχωρισμό των πολιτών. Δημαγωγοί στο όνομα της εξουσίας καλλιεργούν το λαϊκισμό και τον εθνικισμό.
√ Τα οργανωμένα οικονομικά συμφέροντα «κατασκευάζουν» υποτιμητικά χαρακτηριστικά για κοινωνικές ομάδες, μετανάστες, για να νομιμοποιοήσουν ηθικά την εκμετάλλευση και την αναξιοκρατία
√ Ο σύγχρονος τρόπος ζωής δεν αφήνει στον άνθρωπο περιθώρια να σκεφτεί. • ατομικισμός, « ωχαδελφισμός» και ιδιοτέλεια μεταβιβάζονται από γενιά σε γενιά .
√ Συμπλεγματικές προσωπικότητες υποβιβάζουν την αξία άλλων για να ενισχύσουν την αίσθηση της δικής τους αξίας και να εκτονώσουν τη δυσφορία που αισθάνονται για την αυτεκτίμησή τους.
**Συνέπειες**
 √ **για το άτομο**
• Δυσχεραίνεται η κοινωνικοποίηση του ατόμου, η πορεία από το εγώ στο εμείς. • Διαστρεβλώνεται η πραγματικότητα και το άτομο οδηγείται στη και το ρατσισμό • Καθίσταται δυσχερής η ανεύρεση της αλήθειας λόγω διαμορφωμένης εκ των προτέρων αντιλήψεως, έλλειψης κριτικής σκέψεις , απόρριψης κάθε νεωτεριστικής προσπάθειας. • Πνευματική στειρότητα, καθώς εξαιτίας της μονομέρειας της σκέψης, δεν αναπτύσσεται η φαντασία, μένει στάσιμη η επιστήμη. • Παρεμποδίζεται η αυτοκριτική και η αυτογνωσία, αφού θεωρείται δεδομένη η υπεροχή έναντι των άλλων. • Απώλεια ηθικής συνείδησης, καθώς η προκαθορισμένη στάση οδηγεί στην αδικία και στην απόρριψη των άλλων. Τα στερεότυπα συνοδεύονται από ρατσισμό, φανατισμό και πάθη που καταλήγουν σε απάνθρωπη συμπεριφορά και παραβίαση των ανθρώπινων δικαιωμάτων.

√ **για την κοινωνία** • Κοινωνική δυσαρμονία με αποτέλεσμα την κοινωνική στασιμότητα και αναστολή της κοινωνικής προόδου. • Πρόκληση κοινωνικών αναστατώσεων και αύξηση φαινομένων κοινωνικής παθογένειας (βία, εγκληματικότητα, τρομοκρατία). • Πολιτική αστάθεια, φανατισμός, καταπάτηση δικαιωμάτων ατόμων και κοινωνικών ομάδων, πολιτική βία • Καλλιέργεια πνεύματος εθνικισμού, ρατσισμού και φυλετικών διακρίσεων. • Μαζοποίηση και παθητικοποίηση, από τη δουλική αποδοχή των στερεότυπων και την και την εκμηδένιση του προσωπικού στοιχείου. Έτσι γίνεται ευκολότερη η χειραγώγηση και η ετεροκατεύθυνση της κοινωνίας. • Αδυναμία συνεργασίας όλων των λαών για επίτευξη παγκόσμιας ειρήνης και καταπολέμηση των κοινών προβλημάτων.

**Τρόποι αντίστασης στις στερεότυπες αντιλήψεις.**
√ Πνευματική καλλιέργεια
• αναπτύσσει την κριτική σκέψη και παρέχει τη δυνατότητα πολυπρισματικής θέασης των πραγμάτων, απαλλάσσει από εξωλογικά στοιχεία, ενισχύει τη γόνιμη αμφισβήτηση των παγιωμένων αντιλήψεων.
• πνευματική και συνειδησιακή εγρήγορση, φροντίδα για προσωπική καλλιέργεια,
√ Οικογένεια
 αποφυγή επιβολής απόψεων, καλλιέργεια διαλόγου, διαπαιδαγώγηση με πνεύμα ελευθερίας, ανοχής, διαμόρφωση αυτόνομης σκέψης χωρίς προκαταλήψεις και ιδεολογικές αγκυλώσεις.
√ Παιδεία • ανθρωπιστικό περιεχόμενο, για την ανάπτυξη σεβασμού προς τον Άνθρωπο (ως ον- τότητα και αξία) • διεύρυνση πνευματικών οριζόντων, καλλιέργεια κριτικής σκέψης και ορθολογισμού • άρση προκαταλήψεων, ρατσιστικών διακρίσεων, αρνητικών γενικευτικών κρίσεων για κοινωνικές , πολιτικές ομάδες ή κατηγορίες ανθρώπων ή και λαούς. √ Μέσα ενημέρωσης • παροχή αντικειμενικής πληροφόρησης • αποφυγή παραπληροφόρησης και εξυπηρέτησης συμφερόντων • πολυφωνία, πλουραλισμός απόψεων • τήρηση δημοσιογραφικής δεοντολογίας.
√ Πνευματικοί άνθρωποι • ενεργοποίηση κριτικής διάθεσης του μέσου πολίτη • προώθηση ανθρωπιστικού πνεύματος και διεθνισμού • αφύπνιση συνειδήσεων ενάντια σε αθεμελίωτες κρίσεις που παραμορφώνουν την πραγματικότητα.

**ΕΠΙΛΟΓΟΣ**

Επιλογικά, τα στερεότυπα γεννώνται από μια ποικιλία παραγόντων και συντηρούνται από την άγνοια και την εύκολη τάση να κατηγοριοποιούμε ανθρώπους. Ωστόσο, αυτό αποτελεί το πρώτο βήμα για την ρατσιστική αντιμετώπιση ενισχύοντας κοινωνικές παθογένειες. Αν και περνούν στην συμπεριφορά μας υποσυνείδητα, τελικά οδηγούν σε μειονεκτικούς χαρακτηρισμούς κοινωνικών ομάδων και την αποδοχή συγκεκριμένης συμπεριφοράς απέναντί σας σα να έπαψαν να είναι Άνθρωποι.

**Στερεότυπα**είναι αυθαίρετες αντιλήψεις που έχουν εμπεδωθεί στην κοινή γνώμη, χρησιμεύουν για να αξιολογήσουν πρόσωπα και πράγματα με βάση μια εκ των προτέρων καθορισμένη οπτική γωνία και εκφράζουν αναχρονιστικές απόψεις για ομάδες ατόμων.

Τα στερεότυπα συνδέονται άμεσα με το φαινόμενο του ρατσισμού.

**Χαρακτηριστικά των στερεοτύπων**

* Βασίζονται σε **προκατασκευασμένες ιδέες** και κρίσεις.
* **Απλοποιούν** και παραμορφώνουν την πραγματικότητα.
* **Γενικεύουν**ή μεγεθύνουν γνωρίσματα φαινομένων, καταστάσεων, προσώπων.
* Δεν εμπεριέχουν αναλυτικές αιτιολογήσεις.
* Εσωτερικεύονται εύκολα**χωρίς λογικές** διεργασίες με τρόπο μηχανικό.
* **Εξυπηρετούν** οικονομικά, κοινωνικά και πολιτικά συμφέροντα ομάδων.
* **Διατηρούν**την **κοινωνική συνοχή** και διαιωνίζουν το κατεστημένο.
* Διαμορφώνουν την **αντίδραση**απέναντι σε μέλη ομάδων ή σε μεμονωμένα άτομα.

**ΠΡΟΚΑΤΑΛΗΨΕΙΣ**

**Προκατάληψη** είναι γνώμη που έχει σχηματιστεί εκ των προτέρων για κάτι, **χωρίς** προσεκτική και **λογική εξέταση**. Προκαταλήψεις είναι γνώμες, αρχές, ιδέες, πίστεις και δοξασίες (κοινωνικές, θρησκευτικές, πολιτικές) που σχηματίζουμε χωρίς έλεγχο.

**Δεισιδαιμονία** είναι η πίστη σε αντιεπιστημονικές δοξασίες περί επιρροής κακοποιών πνευμάτων πάνω στη ζωή μας.

**Πρόληψη** είναι η ανορθολογική αντίληψη που αναζητά την αιτιότητα σε άλογες και υπερφυσικές δυνάμεις.

**Χαρακτηριστικά προκαταλήψεων**

* **αρνητική προδιάθεση** απέναντι σε σύμβολα, ιδεολογίες, άτομα, ομάδες, λαούς
* **μεροληπτικές** και εσφαλμένες αντιλήψεις
* **απουσία**κριτικού ελέγχου
* ενδυνάμωση **στερεότυπων** αντιλήψεων

**Αίτια ύπαρξης στερεοτύπων και προκαταλήψεων**

Παρά την έκρηξη των γνώσεων και τη διεύρυνση των πνευματικών οριζόντων των ανθρώπων σε πολλές περιπτώσεις επιβιώνουν ή αναβιώνουν στερεότυπες αντιλήψεις και προκαταλήψεις. Τα**αίτια**εδράζονται σε πολλούς τομείς της ατομικής και συλλογικής ζωής, ενώ ευθύνη φέρουν οι **φορείς αγωγής** καθώς και το ίδιο το άτομο:

* Στα**πλαίσια της οικογένειας** οι ίδιοι οι γονείς αποτελούν φορείς στερεοτύπων και προκαταλήψεων, ενώ απουσιάζει το δημοκρατικό κλίμα και ο ειλικρινής διάλογος.
* Το **απαρχαιωμένο εκπαιδευτικό σύστημα** που προωθεί τον [**συντηρητισμό**](https://schoolblender.wordpress.com/2018/11/09/proodos-sunthrhsh/) και την προγονολατρεία, αναπαράγει και συντηρεί στερεότυπες αντιλήψεις, Η αποστήθιση γνώσεων, η άγονη εκμάθηση, η τυποποίηση της διδασκαλίας, αποτρέπουν τη γόνιμη αμφισβήτηση, καθώς δεν παρέχουν κίνητρα για κριτική επεξεργασία.
* Τα **ΜΜΕ** παρωθούν στην άκριτη υιοθέτηση στερεότυπων αντιλήψεων, υποβαθμίζουν τη σκέψη και αποπροσανατολίζουν τον νου.
* Τα άτομα, **λόγω**της**ημιμάθειας** και της έλλειψης κριτικής ικανότητας, υιοθετούν άκριτα ιδέες και έθιμα που αντιβαίνουν στις αρχές της κοινής λογικής και του ανθρωπισμού.
* Η **εξυπηρέτηση σκοπιμοτήτων** και συμφερόντων, η ιδιοτέλεια και η αδιαφορία για το κοινωνικό όφελος ενισχύουν τη διάδοση τέτοιων αντιλήψεων.
* **Αυταρχικά καθεστώτα** αναπαράγουν προκαταλήψεις και ρατσιστικές αντιλήψεις για την κατίσχυση της εξουσίας τους.
* Τα **θρησκευτικά δόγματα** καλλιεργούν ένα γενικότερο τρόπο άκριτης αποδοχής των γεγονότων και των καταστάσεων.
* Η [**ανεργία**](https://schoolblender.wordpress.com/2018/11/03/anergia/), η οικονομική κρίση, τα ποικίλα κοινωνικά προβλήματα ωθούν το άτομο στον φανατισμό και την εσφαλμένη αξιολόγηση για την απόδοση ευθυνών πχ για την αύξηση της εγκληματικότητας ευθύνονται μόνο οι αλλοδαποί που ζουν στη χώρα.
* **Συμπλεγματικές προσωπικότητες** υποβιβάζουν την αξία άλλων για να ενισχύσουν την αίσθηση της δικής τους αξίας.

**Αποτελέσματα στερεοτύπων και προκαταλήψεων**

* Οδηγούν τον άνθρωπο σε **λαθεμένες**κρίσεις.
* **Εμποδίζουν**την έρευνα της αλήθειας, τη νηφάλια σκέψη και τον ορθό στοχασμό.
* Καθιστούν τον άνθρωπο **μονόπλευρο** και τον απομακρύνουν από την πραγματικότητα.
* **Ωθούν**στο[**φανατισμό**](https://schoolblender.wordpress.com/2020/12/28/fanatismos/), το **δογματισμό**, τη μισαλλοδοξία και την αντικοινωνικότητα.
* **Διαιωνίζουν** τοπικιστικές, εθνικές και φυλετικές **διαφορές**.
* **Καλλιεργούν** τον κοινωνικό **ρατσισμό** σε βάρος μειονοτήτων.
* **Εξευτελίζουν**την**αξιοπρέπεια** του ανθρώπου, γεννούν ρατσισμό και φυλετικές διακρίσεις.
* **Κλονίζουν** το **δημοκρατικό πολίτευμα**.
* **Διαταράσσουν**την**αρμονική κοινωνική συμβίωση**και υπονομεύουν τη **συνοχή** της κοινωνίας, προκαλούν κοινωνικές αναταραχές, διχόνοιες, εμφυλίους πολέμους.
* Επιφέρουν **στασιμότητα** και αδράνεια γιατί απορρίπτουν κάθε νεωτεριστικό στοιχείο.
* Πολιτικοκοινωνική **αστάθεια**, μαζοποίηση, εμπάθεια, έξαρση φανατισμού και εθνικισμού.

 **Τρόποι αντιμετώπισης των στερεοτύπων και προκαταλήψεων**

* Καλλιέργεια δημοκρατικού κλίματος στο **οικογενειακό περιβάλλο**ν που δίνει στα νεαρά άτομα τη δυνατότητα να καλλιεργήσουν την πειθώ και την αξία της λογικής επιχειρηματολογίας για την αποδοχή ή απόρριψη μιας άποψης. Οι γονείς οφείλουν να αποτελούν πρότυπα συμπεριφοράς.
* Το**σχολείο** να **απαγκιστρωθεί** από **άγονες μεθόδους διδασκαλίας**και να εκσυγχρονιστεί προωθώντας το διάλογο καλλιεργώντας την κριτική σκέψη και συμβάλλοντας  στην ομαλή κοινωνικοποίηση του παιδιού, που προϋποθέτει τη συνεργασία, τη διαλλακτικότητα και το σεβασμό στο συνάνθρωπο
* Απαραίτητη είναι η**καλλιέργεια**του**κοσμοπολιτικού πνεύματος**στο πλαίσιο της πολυπολιτισμικής κοινωνίας και της αποδοχής του διαφορετικού.
* Τα **ΜΜΕ** έχουν χρέος να παρέχουν **αντικειμενική πληροφόρηση** και να αποτελούν φορέα διάδοσης ανθρωπιστικών αξιών που στηρίζουν την κοινωνική ευρυθμία.
* **Κάθε άνθρωπος** να αντιληφθεί πως η πίστη σε στερεότυπα και η αποδοχή προκαταλήψεων **προσβάλλει** την προσωπικότητα και συρρικνώνει την πνευματική ελευθερία του. Μέριμνα για αυτομόρφωση και **δια βίου μάθηση** που κρατά το πνεύμα σε εγρήγορση.

**Θέματα για συζήτηση**

Τα **στερεότυπα** γεννώνται από μια ποικιλία παραγόντων και συντηρούνται από την άγνοια και την εύκολη τάση να κατηγοριοποιούμε ανθρώπους. Ωστόσο, αυτό αποτελεί το πρώτο βήμα για την ρατσιστική αντιμετώπιση ενισχύοντας κοινωνικές παθογένειες. Αν και περνούν στην συμπεριφορά μας υποσυνείδητα, τελικά οδηγούν σε μειονεκτικούς χαρακτηρισμούς κοινωνικών ομάδων, σα να **έπαψαν** να είναι **Άνθρωποι**.

(Από τον ημερήσιο τύπο)

Ένας ερευνητής ονόματι Steele παρουσίασε πρώτος τον όρο της **φυλετικής ευπάθειας**(**racial vulnerability**). Υποστήριξε πως αφού ένα άτομο εκτίθεται σε όλη του τη ζωή στις αρνητικές εικόνες που έχουν οι άλλοι για τις ικανότητές του, όπως στην περίπτωση των αφροαμερικανών, εκδηλώνει το λεγόμενο **υποδεέστερο άγχος** (**inferiority anxiety**) – μία κατάσταση κατά την οποία το άτομο διεγείρεται από τα διάφορα**φυλοκεντρικά στοιχεία**του περιβάλλοντός του. Δηλαδή γίνεται πιο ευαίσθητος σε αυτά τα στοιχεία που τον κάνουν να νοιώθει κατώτερος και συνεχώς ψάχνει αυτά τα στοιχεία στο περιβάλλον του για να επιβεβαιώσει για άλλη μια φορά ότι ισχύει η ρατσιστική διάθεση των άλλων.

Διάφορες έρευνες κατά τις δεκαετίες του **60′** και του **70′** έδειξαν πως οι αφροαμερικανοί τα πήγαιναν καλύτερα στα**IQ** τεστ όταν τους λέγανε ότι κάνανε άσχετα τεστ που δεν είχαν σχέση με τις νοητικές τους ικανότητες, αλλά και όταν πίστευαν ότι τα αποτελέσματά τους θα συγκριθούν με πληθυσμό αφροαμερικανών, παρά όταν νόμιζαν ότι θα συγκριθούν με λευκούς!

(Από τον ημερήσιο τύπο)

Οι περισσότεροι άνθρωποι διατηρούν τις διανοητικές και μαθησιακές τους δεξιότητες και ικανότητες και σε προχωρημένη ηλικία, παρά την κοινώς επικρατούσα αντίληψη ότι οι ηλικιωμένοι εργαζόμενοι είναι λιγότερο αποδοτικοί από τους νεώτερους και παρά τα πορίσματα μελετών που εμφανίζουν τους ηλικιωμένους να παρουσιάζουν ελαφρά κάμψη της ικανότητας επεξεργασίας πληροφοριών και συγκέντρωσης της προσοχής. Διαθέτουν επίσης το πλεονέκτημα της εμπειρίας και της θεσμικής μνήμης. Ο περιορισμός των σωματικών δυνατοτήτων μπορεί να είναι μικρότερος απ’ ό,τι πιστεύεται. Στις 16 Οκτωβρίου 2011, η βρετανίδα Fauja Singh έγινε η πρώτη**100άχρονη** που ολοκλήρωσε την κούρσα της στον **Μαραθώνιο**του Toronto Waterfront στον Καναδά.

(Από τον ημερήσιο τύπο)

Τα **στερεότυπα**μας βοηθούν να κατανοούμε τον περιβάλλοντα κόσμο. Συνιστούν ένα είδος κατηγοριοποίησης που εξυπηρετεί τη συστηματοποίηση των πληροφοριών. Μέσω των στερεότυπων οι πληροφορίες καθίστανται πιο εύκολα αναγνωρίσιμες, ανακαλούνται πιο αποτελεσματικά από τη μνήμη, καθώς επίσης προβλέπονται και διευκολύνονται οι αλληλεπιδράσεις μας με τους άλλους.

Θα έλεγα ότι είναι **στη φύση μας να κατηγοριοποιούμε τους ανθρώπους**. Είναι ο τρόπος μας να κάνουμε έναν πολύπλοκο κόσμο απλούστερο. Από νεαρή ηλικία μαθαίνουμε να τοποθετούμε ανθρώπους και αντικείμενα σε κατηγορίες. Ωστόσο, όταν είμαστε πολύ νέοι έχουμε την τάση να αποδίδουμε μικρότερη έμφαση στην ποιοτική αξιολόγηση των κατηγοριών, χωρίς να το σκεφτόμαστε και πολύ. Καθώς μεγαλώνουμε και επηρεαζόμαστε από τους γονείς, το σχολείο (δασκάλους και συμμαθητές) και τα μέσα ενημέρωσης, η τάση μας να αποτιμούμε ποιοτικά τις διαφορετικές ομάδες ως ανώτερες / καλύτερες ή κατώτερες / χειρότερες, αυξάνεται σημαντικά. Παγιώνουμε μέσα μαςπυρηνικές πεποιθήσεις για τα πράγματα. Επιπλέον, όσο λιγότερη επαφή έχουμε με μια συγκεκριμένη ανθρώπινη ομάδα, τόσο πιθανότερο είναι ότι αναπτύσσουμε αρνητικά συναισθήματα για αυτήν. Τυχόν αρνητικές εμπειρίες που έχουμε με ένα μέλος μιας συγκεκριμένης ομάδας, ενισχύουν τα στερεότυπά μας και καλλιεργούν τον φόβο, ή την αποφυγή για εκείνη την ομάδα.

Επειδή τα στερεότυπα απλοποιούν και αιτιολογούν, ή δικαιολογούν αν προτιμάτε, την κοινωνική πραγματικότητα, έχουν δυνητικά πολύ ισχυρά αποτελέσματα για το πώς οι άνθρωποι αντιλαμβανόμαστε και αντιμετωπίζουμε ο ένας τον άλλο. Ως εκ τούτου, τα στερεότυπα οδηγούν, συχνά, σε προκαταλήψεις και κατ΄ επέκταση σε διακρίσεις έναντι των άλλων, σε πολλούς τομείς της ζωής.

Τα στερεότυπα αλλάζουν δύσκολα. Οι άνθρωποι τα συντηρούν ακόμη και όταν έρχονται αντιμέτωποι με αποδείξεις που τα ανατρέπουν. Χαρακτηριστικά, όταν υπάρχουν διαφωνίες στη δική μας ανθρώπινη ομάδα σχετικά με τα στερεότυπα που αναπτύσσουμε για τις άλλες ομάδες, τότε άλλα μέλη της δικής μας ομάδας ενδέχεται να αναλαμβάνουν αυθόρμητα συλλογική δράση για να αποτρέπουν εκείνα τα μέλη που αποκλίνουν.

(Δημήτρης Παπαδημητριάδης)

Η σειρά «Πριγκίπισσα Αθηνά» από τις εκδόσεις Πατάκη μας μαθαίνει πως μία αληθινή πριγκίπισσα δεν επαναπαύεται στα φορέματα και στα βατραχάκια της. Η Αθηνά είναι η πιο ευρηματική κι αντισυμβατική πριγκίπισσα που έχετε ποτέ διαβάσει. Μια **πριγκίπισσα που ζει στο σήμερα**. Είναι δυναμική, εκρηκτική, αυθόρμητη, μαχητική, έχει απορίες, βρίσκει απαντήσεις, δεν επαναπαύεται ποτέ. Και έχει απεριόριστες δυνατότητες. Μαζί της οι μικροί αναγνώστες θα εξερευνήσουν τις δικές τους. Τα παιδιά θα λατρέψουν αυτή την ελευθερία.

Η νέα σειρά Πριγκίπισσα Αθηνά της Στέλλας Κάσδαγλη με την εικονογράφηση του Τόμεκ Γιοβάνη**αμφισβητεί την παντοδυναμία των στερεοτύπων** και ενθαρρύνει τις μικρές κυρίες από 7 ετών να εκφράζονται, να αναρωτιούνται, να είναι ευρηματικές και δημιουργικές.